khistorydata/jeongjo-sjw-relations huggingface dataset:
정조 20년
魚用謙以備邊司言啓曰關西先運襦衣二百四十領今年新加定四領合二百四十四領紙衣三百領內昨年減數三十七領今年新加定二領合二百六十五領照數捧上稱量綿品紙品亦爲看審後仍爲監封逢授於齎去禁軍處沿路輸運及本道頒給等節各別惕念事更爲措辭關飭之意敢啓傳曰知道
정조 20년
領議政洪樂性箚曰伏以移御多日玉體萬安元子宮氣候康寧臣民歡慶曷有其極貴主痘症聞極平順亦切欣幸之至伏念臣職忝保護當此移次之時旣不能就直本院以尊國體又不能隨諸大臣後仰承聖候以伸微忱偃息床笫情禮都隳雖在病思昏昏之中實不勝惶阨慙鬱莫知措躬之所在臣悚蹙猶係私分固不足恤至於此時藥院之闕員未備誠有關於朝體決不宜苟簡壞例也明矣臣當初卽仰陳以請處分而神識昏錯思慮未周今始控籲此亦臣荒耗之一端而尤無所逃罪者也伏乞聖明特許遞臣內局都提調之任俾藥院之班得以備員以重事體以安賤分仍治臣闕禮瀆擾之罪以警具僚千萬幸甚取進止答曰省箚具悉卿懇卿須安心在家穩攝待還次日入來仍傳曰此批若遣史官傳諭
정조 20년
丙辰九月二十八日辰時上御摛文院左承旨藥房提調入侍時行左承旨李亨元假注書洪奭周記事官金景煥吳泰曾藥房提調沈頤之內閣提學沈煥之原任直提學鄭大容直提學李晩秀檢校直閣金勉柱原任直閣南公轍直閣李始源檢校待敎沈象奎徐有榘以次進伏訖頤之等曰雨尙未霽風又作寒聖體若何上曰一樣矣頤之等曰寢睡水剌之節何如上曰一樣矣頤之等曰王大妃殿氣候若何上曰一樣矣頤之等曰惠慶宮氣候若何上曰一樣矣頤之曰痘症今至何境乎上曰今日則面部快有收靨之意肢末則次次膿熟惟食而眠眠而食至於藥治則雖茶飮亦不用云矣頤之曰痘候平順極爲喜幸而其爲貽念於殿宮則必多矣上曰慈宮則不但貽念久致勤勞下情悶然矣頤之曰元子宮氣候伏聞連日一樣而睿容亦和粹云竊不勝喜幸矣上曰果連爲穩過矣上曰使行不遠而卿連在直中雖行具誰將治之頤之曰行具旣皆粗備別無可治之事而每荷軫念之敎不勝惶悚上曰以尊年之意每每如是矣上曰領相何爲而陳箚耶頤之曰每以不得入爲不安之端想必以此陳箚矣命亨元書領議政箚批訖頤之曰昨日畿伯送言於臣問間浦舟橋之撤仍當否矣上曰此則姑撤而明年更設亦不甚難乎頤之曰此不過數隻船造成固無難改建而若不撤經冬則當有守直等節不無貽弊之慮矣上曰卿諭于畿伯不但間浦舟橋之卽爲撤去凡係沿路貽弊之事期於盡祛可也上曰昨日之雨有益於秋耕而日氣亦不甚寒矣頤之曰雨果有益而日氣則今冬似不甚寒大抵冬節之不寒爲來歲之豐徵云矣上曰昨日擧條中舊還之限四十萬石徵捧旣無近例以四分一改付標可也大抵舊還與停退條有別蓋因朝令停退者爲停退條當捧而未捧者爲舊還條停退條又經一年而未捧然後始入於舊還中戊戌年嶺南二十五萬石之收捧卽因其前年停退之夥然依舊還例徵督而甲辰之八十萬石癸丑之五十萬石皆因此例故舊還之只徵最近年條便成近規右相之請捧最久條卽守經之論也今聞壬辰條爲最久云今雖徵捧安知其的捧壬辰之未捧耶且道伯之請盡捧舊還者可謂極迃闊矣監司雖生疎而若連下飭敎則旣在統一道之地反恐其見輕於民矣頤之曰近來民習可惡道伯若屢遭嚴敎則便視以已遞之官矣上曰徐有隣爲備堂時曾有舊還成冊矣卿其取考而更以謄錄區別成冊則好矣亨元曰金領府事處傳諭史官昨已入來而新自遠方有難遽入闕中矣上曰入來肅拜則置之可也命書榻敎曰政官牌招開政又命書榻敎曰守令未差之代今日政差出待下批當日辭朝仍命退諸臣以次退出
정조 20년
行都承旨李鼎揆在外行左承旨李亨元坐行右承旨李益運坐直左副承旨金祖淳加省記右副承旨魚用謙坐直同副承旨吳鼎源守廳直注書柳遠鳴加省記一員未差假注書曺錫中仕直洪奭周仕事變假注書鄭淳民仕
정조 20년
李亨元啓曰藥房提調沈頤之爲承候來待矣傳曰入侍
정조 20년
丙辰九月二十九日辰時上御摛文院時原任大臣藥房提調承候入侍時行左承旨李亨元行右承旨李益運假注書曺錫中記事官金景煥吳泰曾左議政蔡濟恭領敦寧府事金履素判中樞府事李秉模右議政尹蓍東藥房提調沈頤之二提學沈煥之原任直提學鄭大容直提學李晩秀檢校直閣金勉柱檢校待敎沈象奎以次進伏訖濟恭曰雨勢達宵朝氣頗寒聖體若何上曰一樣矣濟恭曰王大妃殿氣候若何上曰一樣矣濟恭曰惠慶宮氣候若何上曰一樣矣濟恭曰元子宮氣候何如上曰好在矣濟恭曰貴主痘憂一向平順乎上曰幾皆收靨而較脹濃時稍遲此亦痘之好症云矣蓍東曰脹濃速而靨痂遲者果是聖痘之例症矣上敎濟恭曰箕伯狀啓舊還事卿則以爲如何濟恭曰臣始見之竊爲憂歎矣雖緣吏事之生疎姿性之迃闊而闊疎旣如此西民之憂有不能釋矣上敎頤之曰舊還謄錄成一冊子事昨筵已諭矣卿果出與戶判有所商量乎廣畓曾有所成冊以納者此或見在否頤之曰廣畓所成冊子無本司之畓藏而昨日已言於戶判使之考例成冊矣上曰停退條與舊還條今年分等時已爲區別乎蓍東曰今年停退條抄出者不過萬餘石此則似不難準捧而停退與舊還出於民則一也便是朝三暮四矣上敎濟恭曰右相以爲舊還當從最久條先捧云者卿意如何濟恭曰非不好矣臣則以爲此亦朝三暮四矣畢竟有蕩減之令則又當其次最久條而蕩減矣上曰所謂蕩減者全歸吏鄕民間豈有納不納停不停之謄冊乎亦何知今年所謂舊還之捧爲何年未捧之餘乎濟恭曰舊還民無知之者矣三斗之捧雖以五斗出把掌民則莫得以區別矣蓍東曰民雖不知自有作冊守宰若得綜覈但從各其名下所載之穀數分別虛實則寧或濫徵於民乎濟恭曰雖以先輩文集見之亦有寧蕩減毋停捧之語蓋停捧之利不過當年目前之救急而翌年之新還纔畢繼責前年之餘穀民反爲困矣頤之曰當年之停退又間一年未捧然後始爲舊還名色成冊中當區別矣上曰然矣遇慶而蕩減者亦必考其爲何年條詳載謄錄可也上曰關西之捧糴易於他道十月封倉雖是禁令而民之準納不出十月者多處云然否濟恭曰不但關西北關亦然矣濟恭曰我國不知藏穀之法雖以唐風見之堯風尙在其所陳陳相仍之穀必經多年而不敗矣蓍東曰唐冀都也此是近北之地故穀能支久而若是荊雍之地則亦似有用舊蓄新之道矣濟恭曰雖以敖倉洛口倉穀言之其數不知幾百萬石初非斂散出納之地也而兵食之取用多支十年二十年之久此必藏穀之有道矣我國則南漢所儲不過十萬而纔過一二年盡爲腐敗此豈不寒心乎蓍東曰洛口敖倉雖無斂散豈無漕轉之相運蓋亦屯田之法也上曰天下之富莫如隋唐而溯以上之則漢之文景時爲第一矣雖在我國壬辰以前府庫充溢故八年經亂之餘軍資倉穀尙餘四萬石矣濟恭曰平亂後以此穀設粥至今傳爲美談矣上敎頤之曰戶曹之出入不相當退計百年亦必如此大豐摠矣必皆不足矣頤之曰以近年比之庚子摠所減爲七八萬結以今結摠論之雖大豐難爲十萬之稅入矣上曰丙申年前宮房折受之多出亦幾何只憑大典之定結每謂未準結而加數其失夥然矣頤之曰丙申後出給之結爲二萬餘結以穀言之爲二萬餘石矣上曰孝廟朝田摠爲三等而考出其中下摠比之先朝田摠亦無加減矣蓍東曰雖使改量每較前摠無甚出入矣上曰國用專係於田制而九等之制今則不明今之田摠卽最下等也卿等前亦以改量爲言而予則以爲難便蓋仁政雖自經界始而人之以此爲心者絶少先以斂民富國爲心眞所謂寧有盜臣者也若使改量未量之前民之胥動浮言容有極哉橫渠以爲井田自一方始朱子以爲大難之後始可行之朱子之言莫非量時度勢而言也若如年前昌原之旣始而中停者則反不如不爲矣濟恭曰井田之制今時則猶難行矣民産各不同田疇各有主欲分富而資貧則貧者雖樂富者易怨朱子所云大難後可行者亦指民業蕩析之時田制更張之際也上曰若使朱子在孟子時其行井田豈待大難乎我國阡陌異於中華井田元非可論矣蓍東曰人齒多土地少而後始可均田而人齒之繁莫如今時矣上曰林濟遠嘗云人齒較古漸少其言何如蓍東曰妄矣近時委巷狹路兒童成隊騎而過之絶難矣履素曰屋宅之多無如近日故街路之狹亦以此也上曰此是卿等之責也建屋而犯路者招一部隷使之撤去則豈有其弊濟恭曰民心多詐初以假家稍廣其址故假家之屬自在不禁之中而稍俟其久內實成堗儼然成屋雖以笠洞一路言之此是先朝動駕之路今其路僅通一轎子矣上曰此亦紀綱所在侈習漸肆不能守分雖下賤之類必欲稍廣其屋而然矣蓍東曰臣之詣闕之路月前忽有數三家新建問其委折則謂以假家之址仍成屋子故招致部隷撤去三屋矣此亦卽地現發故得使撤去而若過數年轉相買賣之後則亦行不得之政也上曰然矣履素曰分院燔造白土常土兩色取用間姑未完定進上器皿本非甲燔奇巧之制燔成已在令前勢難一變前之色品今年依前進上恐合事宜而今番飭敎之申嚴固知祛侈杜弊之聖意不勝欽仰第念進獻物種則純用常麤之品事體所在亦涉未安此後進獻器皿雖不甲燔稍用精品其外則毋敢以如前色品惟意燔造私相買賣如或現發一切重繩斷不饒貸之意更加嚴飭分院何如上曰依爲之上曰分院之官何所利而難保其廉名耶濟恭曰專是水稅而人家壽器板竝皆屬公故易爲得謗矣履素曰臣居水上慣識收稅之規什一之外更無所稅而至於壽板元無所稅矣稅法漸廣至於全數屬公亦甚駭然矣上曰分院自是十年移設之地而今此所設之地已過幾十年此專爲近水收稅而然耶履素曰今亦有願移之議而因循未果矣上曰細考前例詳探民情後筵更稟可也仍命退諸臣以次退出
정조 20년
藥房提調沈頤之行左承旨李亨元啓曰伏未審夜間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢此問安竝爲仰稟答曰知道
정조 20년
魚用謙以備邊司言啓曰卽見黃海監司徐邁修災實分等狀啓則尤甚名色不爲擧論海州等十三邑置之之次黃州等十邑置之最實仍以爲事目災二百結外畓災一千三百十二結四十七負特許加劃後錄諸條竝請令廟堂稟旨分付矣其一癸丑停退各樣軍米布及奴婢身貢依數收捧而舊還待備局關擧行江都所送選武布依近例代錢輸送以紓民力事也其一牙兵入防停止事也其一推奴徵債限明秋防塞事也八路登稔之邑例以稍實分等而該道十邑則以最實換稱者可見其無前大豐而其所謂之次者以狀辭推之則比之他年稍實邑有過而無不及焉眞可謂大有之年也然以田農之稍遜於畓穀道臣旣已區別爲請分等事依狀請施行乙巳大水永災未頉者及各年各邑地廣土瘠初不落種處每入於當年分俵云而事目外所加請爲一千三百十二結四十七負取考各年謄錄則豐歲給災雖不下於一千五百結以上而以本道結摠論之則畓結爲八千四十一結零以當年災實數較之則五分一而有餘六分一而不足若是則豈曰畓農之登稔乎雖謂之歉歲未爲不可其所請災終似過當今以八百結加給竝事目準千結以爲精實分俵之地選武布之輸送江都者代錢之請便是年例而本道綿農未免稍遜於畓穀則軍米布奴婢身貢旣皆以本色責納一時竝督其勢必難依狀請施行牙兵輪防之爲弊甚巨推奴徵債之撓民多端停止與防塞事亦竝依狀請施行狀聞中災結論列語頗煩屑殊失奏御文字精約謹嚴之體事體所在誠極未安該道臣從重推考何如傳曰允
정조 20년
丙辰九月三十日辰時上御摛文院藥房入診左承旨入侍時藥房提調沈頤之行左承旨李亨元假注書洪奭周記事官金景煥吳泰曾內閣原任直提學鄭大容直提學李晩秀檢校直閣金勉柱原任直閣尹行恁南公轍直閣李始源檢校待敎沈象奎徐有榘以次進伏訖頤之等曰雨後日寒聖體若何上曰一樣矣頤之等曰寢睡水剌之節若何上曰亦一樣矣頤之等曰王大妃殿氣候若何而湯劑連爲進御乎上曰一樣而湯劑則連進矣頤之等曰惠慶宮氣候若何而湯劑亦連進乎上曰一樣而湯劑亦連進矣頤之等曰元子宮氣候若何上曰好在矣頤之曰貴主痘症一向平順云乎上曰今日已有落痂之意矣頤之曰不用一貼茶飮而如是順成下情誠切喜幸矣頤之曰醫官皆待令使之入診宜矣上曰置之可也上曰安載述之兄載運亦聞精於術故使之召入矣卿素知其術業乎頤之曰載運則行醫已久素有名稱載述則臣雖未經試而聞其年少精明反愈於兄矣上曰分提調老人也値今初寒藥餌衣服之屬通于其家持入事使之知之可也上曰日寒如此而衛士之露處者多自然夜不能着睡矣頤之曰移次多日寢御有疎冷之慮下情不勝切悶矣上曰禮房承旨傳香後廟宮奉審事注書先無出諭可也上曰大享受誓戒昨夜果行乎亨元曰果行於昨夜云矣上曰凡係祭享單子必爲奉置於政院啓板可也命書榻敎曰惠慶宮進服參香飮依前方五貼製入仍命退諸臣以次退出
정조 20년
丙辰九月三十日申時上御摛文院右承旨入侍時行右承旨李益運假注書洪奭周記事官金景煥吳泰曾以次進伏訖上曰廟宮奉審果皆無頉乎益運曰無頉矣上曰日寒如此左相處明日勿爲入來之意傳之仍命退承史以次退出
정조 20년
行都承旨李鼎揆未肅拜行左承旨李亨元坐行右承旨李益運坐直左副承旨金祖淳加省記右副承旨魚用謙坐直同副承旨吳鼎源守廳直注書柳遠鳴加省記一員未差假注書曺錫中仕洪奭周仕直事變假注書鄭淳民仕
정조 20년
李亨元啓曰奉朝賀金鍾秀爲承候來待矣傳曰入侍
정조 20년
李益運以承文院都提調意啓曰使行迫近提調數少行知中樞府事趙宗鉉行上護軍金文淳行兵曹判書鄭好仁判中樞府事沈頤之行禮曹判書閔鍾顯行大護軍李聖圭行大護軍李秉鼎吏曹參判黃昇源行司諫院大司諫閔台爀行護軍林蓍喆行護軍李鼎運行護軍李祖承行護軍徐龍輔鰲恩君李敬一漢城府左尹鄭大容行承政院右承旨李益運行護軍權裕竝還差行承政院左承旨李亨元行護軍洪聖淵行護軍柳焵行護軍韓光近行護軍李太亨亦爲差下行護軍金履禧年滿七十依定式減下何如傳曰允
정조 20년
丙辰十月初一日辰時上御摛文院時原任大臣藥房提調承候入侍時右副承旨魚用謙假注書曺錫中記事官金景煥吳泰曾左議政蔡濟恭領敦寧府事金履素行判中樞府事李秉謨右議政尹蓍東藥房提調沈頤之二提學沈煥之原任直提學鄭大容徐龍輔檢校直閣金勉柱檢校待敎徐有榘以次進伏訖濟恭曰日氣稍寒聖體若何上曰一樣矣濟恭曰王大妃殿氣候若如上曰一樣矣濟恭曰惠慶宮氣候若何上曰一樣矣濟恭曰貴主痘症今至何境上曰自昨夕頷下落數痂俗所謂送神者方於數日間擇日而在古則觀象監擇日云而今不必然矣上曰日寒如此移次多日固多難便之端而亦爲卿等甚悶欲於數日內稍移近內處此便是還御如此而後卿等之直宿衛士之輪番皆可撤罷也上曰關西三川坊三江㯖收稅事因道狀使卿等收議矣何以爲之耶蓍東曰諸大臣皆已收議而左相未及爲之矣上曰諸大臣皆已登筵不必以收議草記筵奏出擧條可也命書榻敎曰有司堂上關西前伯入侍景煥出傳與戶曹判書李時秀安山郡守金載瓚偕入進伏上曰箕伯狀啓江界三川坊三江㯖自今年出賦捧稅事便否何如濟恭曰三川坊新入之民卽無恒産之東之西之類也其所移接不過數年其堗不及黔矣所謂完實其然豈然而設令眞箇完實如啓中之意續田勸耕限三年勿稅載在法典況此與原居之民能墾久荒之田有所不同則朝家所宜優恤不數年而出賦徵稅臣意則未知其穩當至於玉洞三江㯖十年後始爲出稅旣已登聞於朝則到今以年事之稍登三川之接壤又從以不及限而猝地出稅則不亦爲罔民之歸乎子曰去兵去食聖人之以信爲重有如是矣臣之愚見以朝家之不失信爲貴而已至於三川坊亦稍寬若干年限以爲示信於民恐合事宜矣上曰諸大臣之意何如履素曰三川坊今秋捧稅事道臣旣因邑報則非無商量而至於玉洞三江㯖當初限年寔出於優恤奠安之德意則未滿年限之前遽議出賦恐非信朝令之意實難輕議而第三江旣許以十年之限則三川以接壤之地其所向隅勢所必至雖不可限以十年更限若干年出稅則庶爲均平之道而以臣愚見不敢臆對矣秉模曰自三川坊許闢之初臣意則自當年出稅然後民志早定可無後弊今於定稅之論別無他見而至於玉洞之三江㯖限十年勿徵之意旣經登聞無論年之太過與否恐不可到今改限矣蓍東曰玉洞三江㯖十年勿稅其時道臣旣已登聞今以三川接壤遽令徵稅殊非信令之意此則不可擧論三川坊則當初民人之自願入墾當年出稅與玉洞三江之募民勸入逈異前道臣金載瓚又以火田稅自今秋捧入以補移鎭措辦之需之意已爲登聞而連年登稔民戶安堵上土移鎭又在目下元田實摠之添錄收租火田執卜之屬之民庫者道臣所請不無意見又如神光鎭所管退標耕種之地北路之厚州許民竝當有田租定制判府事李秉模當年出稅可無後弊之奏臣意則以爲經法可行矣上曰有司堂上及前道伯亦陳所見可也頤之曰三江㯖之募民入送也以十年免賦之意道臣登聞朝廷許之則今何可以三川之納稅竝及於已許之三江使邊土新移之民不信朝令乎此則近於罔民不可許施而三川三江之民募入願入雖有區別同一新闢之土新移之民則土稅或收或不收在朝家一視之政不宜若是斑駁三江之稅旣定十年三川之稅亦略爲闊年條使兩地之民均蒙惠澤似好矣載瓚曰三川三江之闢俱在於癸丑年間而三川則土地膏腴民皆願入故依法典定以三年後收稅三江則土地不及三川民不樂赴故寬其限而分其入以至於十年乃稅道啓旣徹朝家已許今此十年之限已成一定之制設使十年或失於太遠與民立約之後忽復進限催稅大非示信於民之意此則今不可更議至於三川之三年寬限則比之三江雖似太近此亦其時道臣已爲酌量事勢啓聞定制今年已及當捧之限時居之民亦知其當納而今因三江事忽寬三川之稅則亦非信朝令之意臣之區區迷見則無論三川三江一依當初定制俱勿追後進退似好矣時秀曰朝家旣定年限許之於民其在信令之道不可闊狹進退三江㯖收稅一款恐非可論且以三川坊言之初因募入願入之不同雖有十年三年之差異方當設鎭之初宜軫撫恤之道臣意則三川坊出稅之限始自設鎭之年更退數年使新接之民無向隅之歎似好矣上曰玉洞三江㯖等地之十年寬稅何異於衮州田賦必待十有三載然後與共他州乎朱夫子曰除却治水八年蠲賦五年摠計爲十有三年大抵十年之限倍於禹貢非不知太久且遠前因道啓旣從其請則到今忽地出稅非但失信近於罔民凡有朝令之下爲道臣守宰者惟當拱若弘璧而已守宰豈敢輕先報營道臣亦豈敢容易登聞昨欲還送原狀特因尾有別件稟處今問卿等矣僉議亦若予見依前知委遵行事申加嚴飭至於三川坊事諸議參差亦各有據予則曰當此上土移鎭之時攘壓剔拓立治建舍有非鎭將一人所可獨辦者勢將役其民如欲役其民盍亦蠲其稅舊伯雖以移鎭之費當用賦稅惓惓於前狀今奏而從願許入與勸令募入有間則十年之限不必援用應式三年勸耕外加蠲兩年之賦聿追禹甸之成賦遺義政合謀始之體以此施行之意措辭行會而此後四郡土地之次次因民願只蠲勸耕三年稅以爲例事一體分付亦令度支版籍司載之掌考可也出擧條上曰厚州事收議姑不入來耶蓍東曰當待道帥臣狀啓之消詳更爲入稟而回啓爲計矣上曰此事亦不可緩魚面之移鎭亦待此事之決末矣蓍東曰李格具明遠二人最詳厚州地形民情故臣招見詳問矣濟恭曰道臣年分狀啓雖十分登熟之邑稱以稍實者古人之當初命意出於視民事每有所不足故也以故四百年相傳未聞有改之者況啓奏中使用文字便屬一王之制非自下隨意改易者海伯年分狀啓稍實換稱最實事面殊涉未安黃海監司徐邁修推考警責何如上曰依爲之出擧條蓍東曰平安監司朴宗甲年分狀啓中災結一款不爲擧論西北兩道比摠之規雖與諸路不同狀聞末端例必以列邑災政待槪狀畢到條列登聞爲請而初不擧似者殊甚疎忽且違事例該道臣從重推考何如上曰依爲之出擧條濟恭曰臣於關西水災後元災摠之爲幾何然後可以加劃云矣所謂道狀全沒災實之分言誠爲可慨矣上曰道伯甚爲迂闊矣龍輔曰尙衣院十月供上當於今日進供而姑待還御後入之耶上曰唯有榘曰本閣大奉審及抄啓親試亦當於還御後爲之耶上曰唯上敎載瓚曰安山治道雖於明春動駕能無更貽民弊之患乎載瓚曰然矣上曰今番趙重瞻事因畿伯之錯聽筵敎輕先決杖豈不矜甚乎渠雖闊於民事而卒當治路之役官無措手之物勢之所使亦難專責於渠矣上敎時秀曰各邑沿路會減雖於動駕前問於畿伯知其所入卽爲上下可也上敎載瓚曰安山一郡則容入幾何載瓚曰前官百計架補畢竟不得已貸用民錢四百八十兩而雇價等節猶不能遍給故臣於到任後貸得營錢八百兩先償民錢竝給雇價而不足亦近二百矣上曰擧一郡他邑可知行會列邑俾卽區處使民邑俱得紓力之地可也仍命退諸臣以次退出
정조 20년
丙辰十月初一日未時上御摛文院奉朝賀承候入侍時行左承旨李亨元假注書洪奭周記事官金景煥吳泰曾奉朝賀金鍾秀藥房提調沈頤之內閣原任直提學鄭大容檢校待敎徐有榘以次進伏訖鍾秀曰日氣稍寒聖體若何上曰一樣矣鍾秀曰慈殿慈宮氣候若何上曰一樣矣鍾秀曰貴主痘症極爲平順聞已落痂實爲喜幸矣上曰果然平順矣非但以今番之平順而爲喜亦可見兆始之善矣敎鍾秀曰卿之凡節近果如何鍾秀曰近因風寒食飮全廢矣上曰卿於承候翌日又復入來云雖緣筋力之差勝而得無勞瘁之太過乎蔘劑亦爲連服耶鍾秀曰蔘亦今不知效矣上曰前年所服腎瀝湯其效如何鍾秀曰荷上厚眷服蔘至過四斤而前年則似有其效今則如水自下向來亦因賜蔘又服三四兩而不見其效矣上曰莫如更服腎瀝湯矣上曰卿之動作雖難精神之運用大勝於春夏卿果自量如何鍾秀曰春末金剛之遊意或有行氣之效而今將半年少無動靜藥餌與遊賞兩岐俱窮今則自知其已矣上曰聞卿向又作北漢之遊矣予則以爲金剛之行未免過擧行路穩返極爲奇幸然此可見卿陽氣勝處也日前問盧蘇齋詩句者蓋欲試卿之精神而卿能熟誦全句此非精神之勝昔而然乎鍾秀曰精神有時而明暗至於家國所關之大事能或念到耿耿而旋又全然忘却眼前之事詩句之記誦亦其有時明處也至於近時篇章亦多不記有者矣上曰忽於近而詳於遠自是常事豈特卿也上曰吟詠之事竝亦不廢否鍾秀曰不能矣上曰或是行用文字則似能精神之照察矣上曰江亭水味有長服之效乎鍾秀曰近亦汲飮而比諸金剛水味亦似不減矣上曰卿能領會言外之意亦可知神思之不耗矣鍾秀曰有領會處亦有全未領會處矣上曰近亦飮酒乎鍾秀曰不廢酌矣上曰曾見本草羚羊角能治手足麻木肢節拘攣等病此是降氣利滯之藥酒亦通行肢體之物作末調飮似有其效但末藥易滯先試小許可也又敎曰昨日海伯年分狀啓中稍實變作最實朝筵大臣已請推矣似是巡路禾稼遍野穰穰故從其所見稱以最實而創出前所未有之例極爲迃闊矣鍾秀曰今年年事雖曰大登而如此等處創用新字莫非生疎之致也上曰至如春秋習操自是應行之例而頃亦陳疏請俟數年年事豐熟道伯狀請然後設行者此亦可見其迃闊處也上曰何時下去乎鍾秀曰明日當下去矣仍命退諸臣以次退出
정조 20년
行都承旨李鼎揆守廳直行左承旨李亨元坐直行右承旨李益運坐直左副承旨金祖淳加省記右副承旨魚用謙坐同副承旨吳鼎源坐注書柳遠鳴加省記一員未差假注書曺錫中仕直洪奭周仕事變假注書鄭淳民仕
정조 20년
李亨元啓曰行都承旨李鼎揆自鄕上來云所當牌招而拘於廳規不得請牌何以爲之敢稟傳曰牌招
정조 20년
魚用謙以備邊司言啓曰卽見忠淸監司林濟遠災實分等狀啓則尤甚名色不爲擧論淸風等十二邑置之之次公州等四十三邑鎭置之稍實仍以爲事目災六百結外不足災三千九百六十七結特許加劃後錄諸條竝請令廟堂稟旨分付矣其一牙山貢津倉所屬七邑大同米裝載依前擧行事也其一結錢作穀條皆以米租分定而丹陽等四邑租非土宜故代粟磨鍊而四邑晩粟失稔反有以租願納之民無論粟與租從民願收捧小豆被歉勢難本色徵捧限折半姑許代捧待明秋還作本色事也其一推奴徵債防塞事也今年本道農形之均熟同豐別無大段優劣雖以道啓觀之亦足推知旣無尤甚名色分等依狀請施行至於災結一款流來之頉新執之災摠計五十四邑則事目六百結容或有不足之慮而其所加請乃至三千九百六十七結之多雖在少歉之歲執災未必加此且以近例言之庚戌年年事未能如今年之大登而其時劃災爲二千五百七十六結今此所請終似太過元劃下六百結外加劃一千九百結使之一一均俵無令吏鄕容奸則庶無白徵之冤以此嚴飭後錄諸條中七邑大同米依前擧行事有關民情便成年例丹陽等四邑結錢作穀條無論租粟從民願收捧事小豆限折半代捧待明秋還作本色事穀品之豐歉各異民情之利害相懸臨時推移別無難便推奴徵債防塞等事雖曰豐歲亦係擾民竝依狀請施行事分付何如傳曰允減給太多加劃千結可也
정조 20년
丙辰十月初二日辰時上御摛文院右承旨藥房提調入侍時行右承旨李益運假注書洪奭周記事官金景煥吳泰曾藥房提調沈頤之內閣原任直提學金載瓚徐龍輔鄭大容直提學李晩秀檢校直閣金勉柱原任直閣尹行恁南公轍直閣李始源檢校待敎沈象奎徐有榘以次進伏訖頤之等曰日氣乍寒卽解聖體若何上曰一樣矣頤之等曰寢睡水剌之節若何上曰一樣矣頤之等曰王大妃殿氣候若何上曰一樣矣頤之等曰惠慶宮氣候若何上曰一樣矣頤之曰殿宮湯劑亦爲連進乎上曰一樣矣頤之等曰元子宮氣候亦一向安寧乎上曰安過矣頤之曰痘患旣始落痂漸將平復矣上曰明夕爲送神再明間欲移次近內稍竢旬間欲爲還御矣頤之曰閭巷間亦於送神後不避矣上曰予則猶冀繼此而順痘矣頤之曰同氣之地症候之平順如此雖非今番何時非聖痘乎上曰再明則卿當出直而今明兩夕猶未免勞矣頤之曰臣等何敢言勞而疎冷之地屢日寢御下情不勝悶迫矣上曰內閣房寒且風寢不能穩矣仍敎晩秀曰間架亦甚窄此是從前欲改而未改者矣上敎載瓚曰三川坊不得不更退兩年而今年之爲三年則果的然乎載瓚曰自癸丑爲始今果爲三年矣上曰無論如此如彼西伯之直請徵稅甚迂矣頤之曰臣於跋尾亦以此等事何不細究之意措辭行會矣上曰姑未及收稅乎所出之穀何穀爲多載瓚曰小米爲多而收稅則似姑未及矣上曰鎭堡旣將移設則鎭名之尙稱上土甚無謂亦合有變通矣晩秀曰使行文書浩多正本査對在於十五日若於還御後請寶則寶篆未及書出矣上曰再明日請寶可也仍命退諸臣以次退出
정조 20년
行都承旨李鼎揆守廳直行左承旨李亨元坐行右承旨李益運坐左副承旨金祖淳加省記右副承旨魚用謙坐直同副承旨吳鼎源坐直注書柳遠鳴加省記一員未差假注書曺錫中仕洪奭周仕直事變假注書鄭淳民仕
정조 20년
傳于李亨元曰明日還內後朝廷問安當爲之再明日翌日問安則勿爲之事分付
정조 20년
丙辰十月初三日辰時上御摛文院時原任大臣藥房提調承候入侍時同副承旨吳鼎源假注書曺錫中記事官金景煥吳泰曾左議政蔡濟恭領敦寧金履素判府事李秉模右議政尹蓍東藥房提調沈頤之奎章閣沈煥之原任直提學金載瓚鄭大容徐龍輔直提學李晩秀檢校直閣金勉柱原任直閣南公轍直閣李始源檢校待敎沈象奎徐有榘等以次進伏訖濟恭曰日間聖體若何上曰一樣矣濟恭曰王大妃殿氣候何如上曰一樣矣濟恭曰惠慶宮氣候何如上曰一樣矣上曰卿等間日入來而常侵早元子不能出見而明將還次故今日則使之出見矣仍敎元子拜諸大臣諸大臣起拜濟恭曰屢日狹窄之地元子宮必以爲沓沓矣上曰常時遊戲朝襪夕穿來此以後又爲攝養使不得風大以爲鬱且文墨之戲殆同癖好而此旣無書冊之携來只見內閣座目懸板者而一過眼皆能記誦故試敎之以諸大臣世派亦無不一聽如習誦者若敎之書則不患無聰明而姑不之敎矣仍敎元子曰諸大臣皆登筵能歷擧其世派耶元子對曰左相湖州蔡裕後之傍孫也領敦寧淸陰金尙憲之六代孫文谷金壽恒之玄孫夢窩金昌集之曾孫判府事容齋李荇之後澤堂李植之孫也右相尹根壽之孫也上曰右相世派誤對矣元子卽曰梧陰尹斗壽也濟恭曰今聞元子宮所對聰睿殊凡不勝欽歎矣上敎元子曰二提學及藥房提調世派亦知之乎元子對曰竝靑陽君沈義謙之後也上敎諸大臣曰不特此也宋之大君子我朝文廟從享及相臣錄皆能知之矣濟恭請于元子曰宋之大君子我朝從享諸臣可得一一詳敎乎元子歷擧別號與姓名不失其次上曰從享一人見漏何也元子卽對曰河西金麟厚也蓍東曰睿學如是卓越尙未出就群情抑鬱矣上曰非不留意最難其人矣蓍東曰才不借於異代惟簡在上之心上曰欲待明春而終難其人矣蓍東曰明春則自有當行之典禮趁今出就臣意有在矣上敎元子讀書元子跪讀大學經一章上曰此亦非所敎者也常授小學能熟誦而大學則是不敎而自誦者也日前予讀詩經甫田章在傍一聽卽地成誦矣雖然較予如渠時亦不足爲夙成矣蓍東曰聲音之間高下韻節字字分明有以仰天縱之學矣上曰明日還次當在稍晩廷候亦待還御後爲之望闕禮肄儀罷後諸宰使之來會未爲晩也上敎濟恭曰卿於何間當往華城濟恭曰落成卜日似在望間欲趁此下去矣上曰統制使當從速往赴雖旬前落成好矣濟恭曰促之則恐有窘速之慮矣上曰昨日錦伯狀請者結數無已太多乎蓍東曰過矣各邑之數至於千結實仰聖澤之廣敷矣上曰湖西必多舊初不名色雖以京畿之小其數亦多況湖西乎蓍東曰使行文書例於黑草査對單子啓下後正書而今番則道數浩多勢難遲滯分付承文院先爲正書單子啓下則待還御擧行何如上曰依爲之出擧條煥之曰金直休罪名蕩滌向有下敎而尙有禁錮之未解解由之未出不得除職矣上曰一竝蕩滌而勿拘可也上曰河西從享則以十一月爲之事言於禮判可也仍命退諸臣以次退出
정조 20년
行都承旨李鼎揆坐直行左承旨李亨元坐行右承旨李益運坐左副承旨金祖淳坐右副承旨魚用謙坐直同副承旨吳鼎源坐注書柳遠鳴病一員未差假注書曺錫中仕洪奭周仕直事變假注書鄭淳民仕
정조 20년
大殿還內後大殿王大妃殿惠慶宮中宮殿內閣政院玉堂藥房口傳問安答曰知道元子宮還內後內閣政院玉堂藥房口傳問安答曰知悉大殿王大妃殿惠慶宮中宮殿朝廷二品以上六曹堂上單子問安答曰知道元子宮朝廷二品以上六曹堂上單子問安答曰知悉
정조 20년
李益運啓曰藥房都提調洪樂性提調沈頤之副提調金祖淳爲承候來待矣傳曰入侍
정조 20년
傳于金祖淳曰分提調副提調入侍
정조 20년
傳于金祖淳曰左副承旨持己卯年淸衍郡主痘患時賞典謄錄入侍
정조 20년
李益運以禮曹言啓曰今此宗廟冬享大祭犧牲看品依定式小宗伯明日與典牲署提調眼同擧行而新除授本曹參判洪明浩未肅拜令政院稟旨牌招擧行何如傳曰允
정조 20년
李益運啓曰因禮曹草記宗廟冬享大祭犧牲看品依定式小宗伯明日與典牲署提調眼同擧行而新除授參判洪明浩未肅拜令政院稟旨牌招擧行事允下矣禮曹參判洪明浩卽爲牌招何如傳曰允
정조 20년
傳于吳鼎源曰檢校待敎徐有榘外職陞敍檢書官李光葵外職調用閣監鄭學溫李興淇司卷洪五成玄烒兼檢書官徐理修成海應檢書官元有鎭鄭枻檢書官柳本學領籤李興潤尹得寧監書趙必汶秦東老玄命遠李師膺李儀輔韓命奕生徒監書秦東耉尹得亨各加一資資窮者代加
정조 20년
傳于魚用謙曰今番十餘日移次經宿把守及巡更壯勇營訓鍊都監龍虎營將校軍兵等依成冊判下試射放而試射則待下敎待令試放則再明日南小營先爲試取試官禁將摠戎使禁軍別將行首宣傳官進去試取以啓事分付
정조 20년
有政吏批判書沈煥之進參判黃昇源進參議韓用龜進行左承旨李亨元進以李始源爲副應敎李秉鼎爲知經筵李晩秀爲同經筵金文淳爲典設提調李祉享爲刑曹佐郞李魯在爲安山郡守鄭宅興爲機張縣監安載運爲內贍主簿洪勉謙爲懷仁縣監承文提調趙宗鉉金文淳鄭好仁沈頤之閔鍾顯李聖圭李秉鼎黃昇源閔台爀林蓍喆李鼎運李祖承徐龍輔李敬一鄭大容李益運權裕李亨元洪聖淵柳焵韓光近李太亨兼直閣李始源竝單付
정조 20년
兵批判書鄭好仁病參判尹弼秉病參議李尙度入直進參知吳泰賢病右副承旨魚用謙進同知姜晦煥大護軍金載瓚副護軍李格竝單付以安載述爲晉州監牧官
정조 20년
傳于李亨元曰懷仁縣監洪勉謙畿邑守令中相換
정조 20년
吏曹懷仁縣監洪勉謙漣川縣監李可運相換
정조 20년
金祖淳以內醫院分提調意啓曰醫人安載述時無職名令該曹口傳付軍職冠帶常仕何如傳曰允
정조 20년
李亨元以吏批言啓曰侍從臣父年七十人每於歲首抄啓加資而如有新推恩人則雖非歲首亦爲抄啓加資事載在法典矣侍從臣父年七十人別單書入之意敢啓傳曰知道
정조 20년
魚用謙以兵曹言啓曰依判下奎章閣員役等處賞格木二十七疋布二十四疋分給之意敢啓傳曰知道
정조 20년
魚用謙以兵曹言啓曰依判下結束色執吏書吏金之聲木布各一疋禁喧書吏孫昌福等十一人各木一疋近伏軍士崔順才木布各一疋李春起等十六名各木一疋施賞之意敢啓傳曰知道
정조 20년
魚用謙以兵曹言啓曰依下敎通化門軍士九名木各一疋錢各六兩弘化門軍士四名宣仁門軍士十名東所軍士一名北所軍士一名光政門以下五處傳漏軍士十名木各一疋錢各三兩禁漏汲水軍士一名錢二兩題給下送之意敢啓傳曰知道
정조 20년
魚用謙以訓鍊都監言啓曰謹依成冊判下本局帳幕軍金五徵等五名處各木綿一疋分給之意敢啓傳曰知道
정조 20년
魚用謙以御營廳言啓曰依下敎內入直鄕軍金千石等七名處回糧木外各木二疋米三斗分給後仍爲下送之意敢啓傳曰知道
정조 20년
丙辰十月初四日辰時上御摛文院時原任大臣閣臣藥房承候入侍時行右承旨李益運假注書洪奭周記事官金景煥吳泰曾領議政洪樂性左議政蔡濟恭判府事李秉模藥房提調沈頤之副提調金祖淳內閣提學沈煥之原任直提學徐浩修金載瓚徐龍輔鄭大容直提學李晩秀檢校直閣金勉柱原任直閣尹行恁南公轍直閣李始源檢校待敎沈象奎徐有榘以次進伏訖樂性曰移次屢日寢御疎冷臣獨未參於起居之班下情不勝耿結今日朝氣稍寒聖體若何上曰一樣矣樂性曰王大妃殿氣候若何上曰一樣矣樂性曰惠慶宮氣候若何上曰一樣矣樂性曰貴主痘症聞極平順今已出場不但今番之欣喜可占兆瑞之吉慶矣上曰果如卿言痘醫安載述已自卿家先試此誠有福矣上敎元子拜元子起拜諸大臣亦起拜上曰今番痘憂慈宮獨貽勤勞下情不安及今出場大加嘉悅萬萬欣幸矣樂性曰聖情安得不然乎向聞中宮殿有不安之節云今則夬復常度耶上曰此是本症癖積之致今已差復矣上曰今日卿等使之晩入矣聞領相曉已詣闕不得不卽爲筵接而予於慈宮經旬離側今番初有也元子則姑爲入處于壽靜殿予則今將還謁慈宮矣濟恭曰今日實慶幸之日也樂性曰奎章全韻頒行後御諱字當諱而邑號與朝臣名字多有稟改者矣上曰已言于右相出問可知矣樂性曰臣不但相職之虛縻至於藥院保護之任其責自別此等時直宿自是職分內事而一切瘝曠不但私分之都隳其在國體緣臣而壞損者不少伏願亟許遞改焉上曰姑竢之八旬上相文彦博以後初有而我朝則在前無之此豈非昭代之盛事乎廳事甚寒卿則先退可也樂性曰今日筵退後不知何時更登而冬至候班竊欲强力進參矣上曰今番諸大臣屢日輪直欲一從容召接昨詩亦有言之者而卿於伊日亦爲入來好矣樂性曰臣不得一簉候班而猥叨需雲之席豈安于心乎樂性先退上曰右相領敦寧若自望闕禮習儀班入來同入事史官傳諭賤臣承命出傳與領敦寧金履素右議政尹蓍東偕入進伏履素等問候如禮上曰肄儀已爲之乎蓍東曰已爲之矣上曰先朝淸衍郡主痘症後施賞之典昨夜取考則柳鏛直除守令尹亨履等相當職調用今亦當依此例施賞矣其時則予獨出避而先朝親自看護痘憂今予則在此而仰貽慈宮之勤瘁已過十許日今將承候坐以待朝矣命書榻敎曰政官牌招開政仍命退諸臣以次退出
정조 20년
丙辰十月初四日辰時上御便殿藥房分提調副提調入侍時藥房分提調洪檍副提調金祖淳記事官柳遠鳴記注官金良倜記事官吳泰曾以次進伏訖上敎檍曰卿果久勞矣得如卿福星以分司直宿痘症之平順可謂有助矣予於慈宮十餘日離側數十年來初有而今者還謁氣度康寧重以嘉悅下情慶幸今番移次爲所重不得已之事而仰貽慈宮之勞念至於多日素膳寢睡諸節亦不以時其間悚悶不敢暫弛到今還御慈候一樣而兒亦病餘迎喜奇幸奇幸矣檍曰初聞顆粒不少而脹膿之先期殆同飛痘矣上曰每先三日而諸症皆順矣見今作語比前稍澁未知如何檍曰此則痘後例症矣上曰卿之內外孫爲幾人檍曰殆爲數十人而痘運無不順經矣上曰見卿筋力尙可就職每陳懸車之懇而如卿福星又將待於他時矣檍曰從今豈敢言私乎命書傳敎曰慈宮差備入直分提調以下書啓又命書傳敎曰慈宮定省之十餘日曠違卽數十年內初有而今日來謁慈顔勝昔於嘉悅之中慶幸萬萬入直藥院分司諸臣賞典豈可後於醫官等乎名雖入直事面無異直宿分提調洪檍內寺馬一匹面給副提調金祖淳半熟馬一匹賜給注書柳遠鳴上弦弓一張賜給兼春秋金良倜效勞旣多外職陞敍待令醫官李周憲邊將除授李惟鑑兒馬一匹賜給掌務官高景殷上弦弓一張賜給其餘掖庭署藥房員役等依判下施賞昌德宮移次時入直提調沈頤之大豹皮一令賜給待令醫官以下員役亦依判下分等施賞又命書傳敎曰今予嘉悅之心何以名諭而賞典則當用己卯首勞一人守令其次二人相當職之例差備別待令議藥同參洪勉謙守令除授司果安載述相當外職除授敎授安載運六品職陞遷雖不待令於此闕自初奏對多有神奇之效以醫施賞此人豈拔首醫康命吉熟馬一匹面給其餘下人等分等施賞又命書傳敎曰慈宮差備分提調以下入直自今日撤直上曰重臣外補體重安山郡守金載瓚今日政內移其代差出出榻敎命退諸臣以次退出
정조 20년
行都承旨李鼎揆坐直行左承旨李亨元坐行右承旨李益運坐直左副承旨金祖淳病右副承旨魚用謙坐同副承旨吳鼎源坐注書柳遠鳴病一員未差假注書曺錫中仕洪奭周仕直事變假注書鄭淳民仕
정조 20년
大殿王大妃殿惠慶宮中宮殿內閣政院玉堂藥房翌日口傳問安答曰知道元子宮內閣政院玉堂藥房翌日口傳問安答曰知悉
정조 20년
藥房提調沈頤之行左承旨李亨元啓曰移次勞動之餘還內經宿伏未審夜間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如中宮殿氣候何如元子宮氣候何如臣等不任區區伏慮敢來問安竝此仰稟答曰知道
정조 20년
李益運啓曰明日宗廟冬享大祭齋戒相値視事頉稟之意敢啓傳曰知道
정조 20년
李益運啓曰明日聖節望闕禮依例爲之之意敢啓傳曰知道
정조 20년
李鼎揆啓曰左副承旨金祖淳今日不爲仕進卽爲牌招何如傳曰待開門牌招
정조 20년
傳于李鼎揆曰都承旨入侍
정조 20년
李益運啓曰同經筵李晩秀副應敎李始源旣入闕中不爲肅謝直爲出去事甚未安竝推考警責何如傳曰允
정조 20년
李亨元啓曰吏曹郞廳來言御覽官案修正次請出矣敢啓傳曰知道
정조 20년
傳于魚用謙曰試放明日爲之事下敎而冬享大祭齋戒相値當於試射日同爲試取以此分付
정조 20년
以全羅監司徐鼎修狀啓來十月令肇慶廟薦新柚子不得薦獻緣由馳啓事傳于李益運曰待濟州貢果來到先爲薦獻後狀聞事回諭
정조 20년
傳于李亨元曰發遣吏郞諸執事淸齋與否摘奸以來
정조 20년
李益運以景慕宮都提調意啓曰本宮御覽植木帖子每季朔修整以入矣今季朔則別無生枯之可以修整者御覽植木帖子姑不請出之意敢啓傳曰知道
정조 20년
李鼎揆以戶曹言啓曰時御所內各司依定式發遣本曹正郞臣尹光心與兵曹參知臣吳泰賢佐郞臣李海淸東所衛將李萬運西所衛將申昕南所衛將朴春興北所衛將文載玄眼同看審後有頉處別單書入而修改則擇日擧行何如傳曰允
정조 20년
李鼎揆以戶曹言啓曰文昭殿碑閣蠶壇碑閣追慕洞碑閣淨業院碑閣流霞亭依定式發遣本曹郞廳奉審則文昭殿碑閣夫防草四張破傷蠶壇碑閣東簷雨漏一庫追慕洞碑閣瓦子庫庫脫落四面墻垣女夫防草庫庫脫落淨業院碑閣女防草三張破傷流霞亭庫庫雨漏西北墻垣瓦子庫庫脫落萬懷堂雨漏三庫千慕堂雨漏二庫分付各該司使之卽速修改之意敢啓傳曰知道
정조 20년
負罪臣金憙疏曰伏以臣卽接二十二日小報始伏審移次已有日矣區區憂慮曷可勝喩仍伏念當此諸大僚輪直承候之時在臣道理雖在屛伏之中卽當竭蹶趨簉粗效微忱而狗馬賤疾許久沈綿房闥起動尙須於人道途跋涉實無其望從抱顒祝之誠莫廁起居之列揆分悚惶敢此自訟伏乞聖明亟命有司重勘臣罪焉臣無任云云答曰省疏具悉卿懇卿之未及上來事勢似然況今還次穩安卿須安心仍傳曰此批答下送于道伯令地方官傳諭
정조 20년
記注官金初燮狀啓臣今九月二十日敬奉聖諭今二十三日巳時量馳到連山縣傳諭于領中樞府事金憙是白乎則以爲臣猥陳自列之章恭俟重勘之命不料史官遠臨誕宣批旨不惟不加嚴誅乃反諭以恩言是何臣罪之愈大而聖念之愈摯也臣於伏枕㱡㱡之中惶恐感激不知所達云矣臣今方復路緣由馳啓爲白臥乎事
정조 20년
丙辰十月初五日卯時上御誠正閣藥房入診諸承旨持公事入侍時藥房提調沈頤之行左承旨李亨元行都承旨李鼎揆行右承旨李益運右副承旨魚用謙同副承旨吳鼎源假注書曺錫中洪奭周記事官金景煥吳泰曾內閣提學沈煥之直提學李晩秀直閣李始源檢校待敎沈象奎徐有榘醫官柳光翼金孝儉白成一金光國吳仁豊丁希泰以次進伏訖頤之曰多日移次勞動之餘還內經宿聖體若何上曰一樣矣頤之曰寢睡水剌之節若何上曰一樣矣頤之曰王大妃殿氣候若何上曰一樣矣頤之曰惠慶宮氣候若何上曰一樣矣頤之曰伏睹昨日下敎慈顔勝昔云下情萬萬慶祝矣上曰久貽勞瘁之餘神色果勝昔予心欣祝無以容喩矣頤之曰元子宮氣候若何上曰好在矣頤之曰醫官已待令使之入診宜矣上曰置之可也上曰移次之後慈殿亦多貽勞故蔘劑連爲進御而亦有太多之慮自今日當稍減分數矣仍命書榻敎曰王大妃殿進御蔘橘茶前方中人蔘減五分限五貼煎入敎頤之曰拜表不遠自明日卿勿入來監煎則副提調或代房承旨替行可也頤之曰行事別無在家營辦者而關東貢蔘之先爲入來者明當監捧明日則不可不入來矣上曰蔘品如何云耶頤之曰姑未及見而觀其報狀則以爲重雖未滿一錢必擇獨頭者故品則皆好云矣上曰江界別貿蔘何至今不入來乎頤之曰旬間似當入來矣上曰給賞定價必有已例而果皆優厚乎頤之曰然矣上曰公事不必讀奏竝直爲入之上覽訖命各書判付上曰冬享受香在明日乎益運曰然矣命入祭報府覽訖敎曰堂下執禮年老眼昏以入直玉堂中年少者改塡可也上曰陞試何至今不爲設行乎係是古例豈可遽革泮長上疏令廟堂速爲回啓結末也頤之曰貴主經痘後諸節一向平安乎上曰昨夜穩眠後精神亦稍勝矣上曰都承旨果連爲做度乎鼎揆曰然矣上曰客宿則院中與泮村一也何難於鎖直仍命退諸臣以次退出
정조 20년
行都承旨李鼎揆坐直行左承旨李亨元坐行右承旨李益運坐左副承旨金祖淳坐右副承旨魚用謙坐同副承旨吳鼎源坐直注書柳遠鳴仕直一員未差假注書洪奭周仕事變假注書鄭淳民仕
정조 20년
傳于金相淳曰左副承旨入侍
정조 20년
李益運以禮曹言啓曰成均館大司成尹得孚上疏批旨內罷陞庠之規以正士習爾言固是而弊亦不專在於法如何矯弊爲可議于大臣斯速稟處事批下矣依聖敎議于大臣則議政府領議政臣洪樂性左議政臣蔡濟恭俱以病不獻議右議政臣尹蓍東以爲科擧末弊近來益甚泮庠課試之有害無益卽其一也聖上嘗臨朝發歎特軫矯救之道者累矣而姑且難愼未有定制有司之臣但當職思其居隨事恪勤雖於試取之際律己秉公奬拔得宜則振文風正士習將竝行而不相悖矯弊之方亦豈外是只可就此而盡職不必越例而立論非科擧累人人是累科擧朱子之訓正好誦法師儒長疏中損益沿革之說臣則以爲有難輕議伏惟上裁云奉朝賀臣金鍾秀病不獻議領敦寧府事金履素以爲陞庠課試本出於培養人才之盛意而近來士趨不端生弊不一今此矯救之論誠有意見而第念累百年設行之法旣難一朝遽罷如欲就此而略加變通則其於斟酌損益之間又未見其有十分可行之良規以臣愚見有不敢臆對惟願聖明之博詢裁處焉云行判中樞府事臣李秉模以爲臣學蔑識昧不敢强其不知臆爲之對不勝惶恐云矣大臣之議如此上裁何如傳曰依僉議施行而冬節已屆嚴飭斯速設行可也
정조 20년
金相淳以兵曹言啓曰本曹正郞安策已經四品至於見職有違公格今姑改差何如傳曰允
정조 20년
丙辰十月初六日辰時上御重熙堂都承旨左承旨禮房承旨入侍時行都承旨李鼎揆行左承旨李亨元行右承旨李益運假注書洪奭周記注官金良倜記事官吳泰曾以次進伏訖上曰禮房承旨馳詣宗廟奉審摘奸以來出榻敎仍敎曰申後更爲馳詣行祭後更爲奉審可也益運承命先退敎鼎揆曰做度之直今爲幾日乎鼎揆曰五日矣命鼎揆先退敎曰堂下執禮以誰改塡乎亨元曰韓用鐸矣命書榻敎曰惠慶宮進服蔘香飮五貼製入仍命退承史以次退出
정조 20년
行都承旨李鼎揆坐直左承旨未差行右承旨李益運坐左副承旨金祖淳坐直右副承旨魚用謙坐同副承旨吳鼎源坐注書柳遠鳴仕一員未差假注書洪奭周仕直事變假注書鄭淳民仕
정조 20년
金祖淳啓曰來十一日朝參日次矣敢稟傳曰停
정조 20년
金祖淳啓曰玉堂備員間視事頉稟之意敢啓傳曰知道
정조 20년
金祖淳啓曰來十一日專經文臣殿講日次矣敢稟傳曰待下敎爲之
정조 20년
金祖淳啓曰來十一日輪臺日次矣敢稟傳曰當次人受點後日次來待可也
정조 20년
魚用謙啓曰大司憲宋煥箕持平金壽祖鄭宗魯在外執義宋翼孝掌令鄭㝡成呈辭吳翰源牌招啓辭未下監察茶時之意敢啓傳曰知道
정조 20년
魚用謙啓曰御營廳將官來言今日本廳軍兵日次私習云矣敢啓傳曰日寒如此後日次爲之可也
정조 20년
傳于李鼎揆曰諸承旨持公事入侍
정조 20년
備忘記惠山僉使金聖和下直長弓一張長箭一部片箭一部筒兒一箇賜給
정조 20년
以刑曹參判望筒傳于吳鼎源曰前參判李亨元仍任
정조 20년
以忠淸監司林濟遠狀啓恩津縣民家燒燼人恤典題給事傳于李鼎揆曰其中殘獨戶等有新舊還舊還蕩滌新還停退小中戶舊還亦爲勿徵期於未寒前奠接事回諭
정조 20년
以慶尙監司李泰永狀啓安義縣監李萬運罷黜事傳于李鼎揆曰糴政伊始守令不可一刻曠官其代令該曹口傳差出待下批明日下送
정조 20년
吏曹口傳政事以朴正圭爲安義縣監內贍主簿安載運氷庫別提王道恒相換
정조 20년
以閔致愼都囚徒傳于魚用謙曰行査間姑放時囚今日捧供
정조 20년
傳于魚用謙曰日寒如此時囚保放
정조 20년
金祖淳以都摠府言啓曰今日入直內三廳武兼禁軍及軍兵等中日習射請出標信傳曰日寒如此置之可也
정조 20년
金祖淳以都摠府言啓曰都摠管李源以御營中軍軍兵等中日試放事南小營晝仕出去之意敢啓傳曰日寒如此後日次爲之可也
정조 20년
李益運以弘文館言啓曰本館下番修撰臣韓用鐸差祭出去下番闕直事甚未安修撰趙德潤副修撰尹悌東鄭東幹竝卽牌招以爲推移入直之地何如傳曰與未肅拜應敎牌招察任
정조 20년
李益運以禮曹言啓曰文靖公金麟厚陞配文廟吉日令日官全宗周推擇則來十一月初八日卯時爲吉云以此日時知委擧行何如傳曰允
정조 20년
李益運以禮曹言啓曰今九月十七日禮曹判書封章太學生疏頭以下入侍時臣鍾顯所啓先正臣金麟厚崇報之典屢百年來實多未遑今以諡號中靖之一字伏承聖敎尤不勝其欽仰激感蓋靖字是寬樂令終之義則其於先正道學節義造詣功化實有模狀不盡稱停有欠者今當聖心曠感亟擧盛典之日先正節惠中靖字恐不可不博詢亟改以光昭代尊賢崇道之典臣意則發遣本曹郞廳問議于時原任大臣及在外儒臣以爲及時擧行之地恐不可已故敢此仰達矣上曰依爲之事啓下矣發遣郞廳問議于時原任大臣及在外儒臣處則議政府領議政臣洪樂性病不獻議左議政臣蔡濟恭以爲今此先正臣文靖公金麟厚陞配聖廡之擧亶由於我聖上積年典學洞見吾東儒賢端的淵源斷自宸衷特擧屢百年未遑之典不特吾道可以闡世敎可以淑雖百世之人必有以悅服於聖學精深道積厥躬臣不勝欽仰之至至於先正節惠中文靖之靖字不過是寬樂令終之意此豈善形容有道者氣像耶今當陞配之日尤宜盡禮聖心之以是起疑博詢釐改當否益可見慕賢之至無微不愼夫孰有異見於其間乎亟命太常改議一字恐有合於善觀默識之義伏惟上裁云右議政臣尹蓍東以爲先正臣金麟厚淵源洛閩之學棟梁宇宙之義曠感淵衷旣許躋祀文廡祀版之不祧上公之加贈次第命下矣獨於節惠中寬樂令終之法不足以形容其道德出處之懿則一字之改定實協儀物之備聖問之下臣惟欽仰贊成而已何容有他議伏惟上裁云奉朝賀金鍾秀病不獻議領敦寧府事臣金履素以爲今此先正臣贈領議政金麟厚從祀文廟之命實是屢百年未遑之典而斷自宸衷亟擧縟儀凡在瞻聆孰不欽聳至若節惠中寬樂令終之靖字其於先正道德功烈節義文章不啻未盡形容則改諡一款不容但已今於聖敎之下只切欽仰而已云領中樞府事臣金憙以爲臣病伏垂死之中神識全迷況以負罪至重之蹤屛處已久其何敢自同於無故之人妄議於淸問之下乎第伏念先正臣金麟厚從祀文廟實聖世之曠典也斯文之大幸也臣不勝欽仰感服之至而至於諡號中靖之一字恐於先正之宏功盛德全體大用誠有所不能十分稱停者當此星禮將擧之日改以盡美之字益光崇報之道允合事宜而以臣情病有不敢容喙於其間矣伏惟上裁云行判中樞府事臣李秉模以爲先正臣金麟厚繼往開來之學居敬思誠之工光風霽月之氣像撑宙亘宇之出處固非二字之諡所可形容而寬樂令終之靖尤不足以闡其萬一則當此聖廟躋侑之會更議襯切穩妥之字可以有光斯文永裨世敎聖問之及此臣實欽仰感頌之不暇豈容他議伏惟上裁云司憲府大司憲宋煥箕以爲螻蟻微臣知識微昧衰癃昏憒固不足備數於詢蕘之列不意禮官銜命遠臨臣誠惶恐震駴罔知攸措顧何敢僭易仰對於淸問之下乎第竊惟先正臣金麟厚之文廟從祀諡號改議有以仰覩大聖人所作爲出尋常萬萬臣不勝欽服之至云矣大臣儒臣之議如此上裁何如傳曰依僉議可也
정조 20년
李益運以禮曹言啓曰今十月十一日水原府公都會考試時試官依定式時原任閣臣及文任書入而待受點啓下內閣或政院臨時稟旨牌招擧行何如傳曰允
정조 20년
金祖淳以兵曹言啓曰今九月朔各廳堂下武官試射當爲設行而臣曹連因有故不得爲之之意敢啓傳曰知道
정조 20년
金祖淳以兵曹言啓曰依下敎巡更將校禁軍旗手等處自九月二十六日十月初三日至設粥以饋之意敢啓傳曰知道
정조 20년
金祖淳以兵曹言啓曰依下敎龍虎營拘留罪人政院書吏洪徹珉兩司奇別書吏韓景愈放送之意敢啓傳曰知道
정조 20년
金祖淳以備邊司言啓曰北道後運紙衣七百二十七領照數稱量木品紙品亦爲看審監封逢授於齎去禁軍處沿路輸運及本道領給等節更爲各別關飭之意敢啓傳曰知道
정조 20년
金祖淳以備邊司言啓曰卽見京畿暗行御史柳畊書啓則歷陳十邑守令董飭勤慢民弊有無而其中富平府使趙象存安山郡守趙重瞻金浦郡守具允德諸般罪犯俱萬萬駭然雖一民丁一株木必準給其價擧有欣欣樂赴之意前後聖敎何等諄複則其所擧行若是駭痛至如具允德之拯米一事尤係不法之大者猝地督捧不恤民隱尤極無狀三邑守令事當直請竄配而處分已下或已拿問或已決杖勘處雖不必更爲追理不有營門所折定任自增價之罪令該府各別嚴問繩以重律民夫之未受雇價木物之無價斫取分付道臣卽爲準數出給俾無一民稱冤之弊仁川府使李衡弼之空石分定安山前郡守趙重瞻之貸用民錢亦令道臣卽爲一一推給於民人後形止狀聞道內守令罪負至此則不能董飭之道臣不可無警爲先從重推考何如傳曰允
정조 20년
金祖淳以訓鍊都監言啓曰依下敎永肅門把守軍三十名處自九月二十六日至十月初三日設粥分饋之意敢啓傳曰知道
정조 20년
戶曹參判柳焵疏曰伏以臣猥叨專對之任陛辭在近區區耿結曷有窮已仍念臣父母墳山在於京畿道楊州地而方當遠離之日倍切霜露之感玆敢不避猥越冒陳衷懇伏乞聖慈俯垂諒察特許往省俾伸至情千萬幸甚臣無任云云答曰省疏具悉卿其依所請往省
정조 20년
掌令鄭㝡成疏曰伏以臣頃陳一疏論及兩邑事而草草所言誠不足以塞一日之責矣及承批旨皆賜允施繼以有責勵來效之敎臣且感且悚罔知措躬之所也至若皇朝京察之法卽吏部與都御史之職耳如臣疲軟濫叨耳目之寄以何見聞以何風采糾劾不避能如古御史之爲乎臣自承此敎晝宵惶隘竊自念有力與無力姑無論已妄言與不言均是罪也惟有速被郵罰蘄解見職俾免自陷於罪戾是臣區區之祝願而煩瀆不敢只自懍惕而已嗚呼近日進言之臣莫不以靖世道壹民志之方勤勤懇懇於黈纊之前而然而世道尙未底靖民志終難歸壹此曷故焉蓋自昨春以來義理非不明也淑慝非不辨也而惟其涵貸之恩太過黜涉之政不嚴間發司直之論則輒加譴罰而摧抑之一有遭彈之人則每以外補而區處之由是名登白簡而身占善地晏然若無故人者亦多矣如是而好惡不明涇渭相混則觀望豈無其人異論安得不興乎近以先正臣從享事言之聖上有獨見之知群下效夾贊之功躋廡崇報之典始擧數百載之曠禮此誠斯道復闡之會抑亦我殿下數件大義中一事而噫彼一種橫議倡出迎合之說誑惑煽動以亂群聽人心之危怕危亦極矣今當縟禮亟擧大論夬定似此喧豗之說亦當如晛雪之自消何足陰翳於太淸而其爲世道之深長慮則亦豈淺淺也哉臣於此又有所區區蘊結者頃因諫臺之疏特許以言獲罪者之宥敍而其中若而人外多有向隅之歎惟彼言者之中雖或有遣辭過當處而顧其心則仰恃聖上來諫之度奮然論人而不爲利害計耳言雖未槪於上心罰亦已行於周歲且或家有篤老之親而身在放斥之中瞻望睽離情私切矜在今孝理之政豈非惻然垂憐處乎伏願更加三思前後諸人一施曠蕩之典則其於絜矩之治容諫之道庶爲兩得而恐亦爲鎭安世道之一助也噫搜剔巖穴朝家之美政採訪人才諸路之當務近者申明道薦之法庸寓貢選之意至於嶺南一路號稱鄒魯之舊鄕或有讀書禔躬之人庶備造士升朝之列今玆宣召人李樹仁禹載岳遠途良苦大違聽聞反爲淸朝之貽羞矣夫以草茅韋布之蹤初筵失措固也而叩其實則全無讀書本色觀於外則都是儱侗樣子奏對駭聽莫不掩口似此之人宣召而將焉用哉又何可任之職而責之所不能乎臣謂兩人寢郞與將作之除命竝爲勿施以示朝家官人不輕之意恐合核實之政也臣無任云云省疏具悉虞廷明達之治堲之者讒說名雖言疏或近於誣比之於讒流弊之輕重尤何如此所以李義弼諸人之抹下於金吾吏曹草記者也李樹仁禹載岳事遠人之初登筵席設或失措何關於叩其中則有所存乎且況今番宣召之擧專爲隈始之苦心以奏對駭聽莫不掩口等語一筆句斷八字打開者豈不悖於屢勤諮訪之當初飭敎乎不允爾其勿辭察職
정조 20년
持平鄭宗魯疏曰伏以臣以萬萬庸下之品荷萬萬殊絶之遇語其不稱則無異瓦缶而黃流論其不勝則殆同蚊力而山任陳疏乞遞寔出於至誠血忱而及承聖批反下溫諭猥賜假借不許鐫削臣伏讀以還隕越冞增不知糞土之賤何所槪於淵衷而雨露之恩有深於河海耶又況殿下之追念臣先祖臣逈出尋常遣官致祭華褒備至又是曠世之異數昭代之盛典也臣與一門諸族及一路多士聚首頌德攢手祝聖不惟臣之自圖糜粉以酬萬一之不暇而先臣有靈亦必感泣於九泉之下矣言念至此衷情愈激雖其愚魯薄劣萬無供職之望而趨詣天陛扣謝隆恩少伸今日之微忱亦臣至切之願也惟是臣老母宿疾有加無減旣傷於暑濕之無前又中於秋氣之不調泄痢不止痰咳交作眞元陷下胸脇牽引委頓床席全廢食飮氣息如縷精神僅存夫以九耋之齡積年沈痼潛消暗爍輥到澌盡之境則朝不慮夕猶不足以喩其危假使臣方在從宦之日亦當汲汲歸守以爲將護之地而顧於暫刻難離之時乃反絶裾出門曠日違側者亦豈人子之所可忍爲者耶用是徊徨末由趨進再瀆宸嚴極知惶悚而區區烏鳥之私不敢不達於孝理之下抑臣難冒本職之狀前疏所陳已悉無餘而緣臣無狀誠未格天使柏府重地曠廢累朔國政之虧損大矣臣分之慢蹇極矣到此而鈇鉞之誅尤所難逭伏乞聖明察臣之私治臣之罪亟遞臣所帶職名以重官方以肅朝綱千萬幸甚臣無任云云省疏具悉旣擢用矣又欲試之爾豈可一味違傲乎爾其勿辭斯速上來察職
정조 20년
敎贈領議政文正公金麟厚從祀文廟書王若曰眞儒後千載生政合崇報之典公議待百年定爰擧躋享之儀表而出之道所存也顧寡德任君師之責伊崇儒爲標準之方扶正抑邪之謨憲章列聖繼往開來之學寤寐前賢惟一念大闡斯文庶八方咸歸有極第近日士趨之不古逌吾儒道統之未明世道之汚隆斯關政急挽回之術前哲之典型已遠若爲矜式之圖惟卿海東濂溪湖南洙泗性命陰陽之粵沕乎太極圖同歸格致誠正之要先於小學書着力賦詩言志獨推天地間二人玩理窮原嘗著易象篇諸說卓然獨見大意求之自有餘師道器混一之論斷然黜諸家之謬理氣四七之辨沛乎釋同志之疑剛毅直方之薀于中則大冬松栢光明溫粹之發於外則淸水芙蓉綽乎九分地頭展也三代人物幸値孝陵大有爲之際佇見醇儒之所蘊之休受知邸宮固已畫圖中寓意賜臨直署別是講論外輸心鹽梅之契暗符若殷宗之得傅說君民之責自任類伊尹之遇成湯嗟皇天未欲平治而大賢遽決斂退內院議藥之請無賴叩心之忱深山奉諱之恫幾灑化血之淚惟終始孤忠直節亦自學問中推來而出處大正至精益驗義理上做去身自許綱常之重世皆稱博約之工霽月光風自是有道氣像精金美玉兼以餘事文章蔚然衆美之俱該允矣多士之攸則惟其造詣之妙有難測知尙此表章之方未遑克擧寔爲邦典之欠闕每切予心之慨歎天意殆有相焉偏多曠百世之感今時若不偶爾詎緩大一統之規扶倫正俗之章固激切而有契明理覺後之訓亦昭融而無間竊幸知卿莫如是謂在心惟簡予志先蔽奚趐重言復言僉議攸同非止一疏再疏玆以卿從祀于文廟之廡闢異端而斥偏詖政屬定民志之時從聖廡而享春秋實爲勵士風之會次聯隣德之先正庶周旋而無違配侑在座之聖師尙瞻仰之有所淸標直氣妥英靈於文床明薦精禋齎虔誠於泂爵於戲莫謂當時志業之未究可使來世風聲之永垂明善誠身詔後昆而斯範考功度德質前聖而奚疑故玆敎示想宜知悉藝文館提學具庠製進
정조 20년
丙辰十月初七日辰時上御誠正閣諸承旨持公事入侍時行都承旨李鼎揆行左承旨李亨元行右承旨李益運左副承旨金祖淳右副承旨魚用謙同副承旨吳鼎源記事官柳遠鳴假注書洪奭周記注官金良倜記事官吳泰曾檢校待敎沈象奎以次進伏訖上曰提調入侍出榻敎遠鳴承命出與藥房提調沈頤之偕入進伏上曰公事不必讀奏直爲入之上覽訖命各書判付上曰光牧何日下去乎益運曰初九日下去矣上曰光牧旣以前承旨奉命下去則路文等節依例成給而院吏則慮其爲弊勿爲帶去可也命下朔書榜敎曰三中等二十人各給紙一卷可也上曰昨夜大享何以早畢耶益運曰祭官擧皆習熟故能趁早順成矣命書掌令鄭㝡成疏批訖敎鼎揆曰李樹仁禹載岳兩人承旨稔知之乎鼎揆曰載岳則所居旣遠素不相知而樹仁則是守拙讀書之士也命書傳敎曰名以宣召使之起送仍又除官而又使渠狼狽而歸則未及赴召者將視此爲戒惟恐遁跡之不暇此後擧措倍加勤勵然後命令可信才俊可致當有別般留意之道而諸道中未及上來者分付各該道臣斯速上送身不在旌招之列有召不膺爲一味逡巡之計者豈可曰處義之得宜乎國體所在不可任置後勿如是之意令該曹嚴飭湖西嶺南道臣命書榻敎曰內贍主簿安載運閑司相換口傳下批又命書傳敎曰初欲駕到日頒賞矣今旣退定城役牌將等筒箇木綿當內下卿其還營後分給狀聞事下諭華城留守仍命鼎揆亨元益運用謙鼎源先退上曰提調進前頤之進前奏曰日氣陡寒聖體若何上曰一樣矣頤之曰寢睡水剌之節若何上曰一樣矣頤之曰王大妃殿氣候若何上曰一樣矣頤之曰惠慶宮氣候若何上曰一樣矣頤之曰元子宮氣候若何上曰好在矣頤之曰貴主痘後諸節連爲平順乎上曰今則幾皆差復而大抵痘之順者必有餘熱故欲試冷藥而諸醫皆以爲難矣頤之曰順痘之有熱誠如聖敎而牛黃膏安神丸之屬是爲當劑而至如冷藥恐難遽試矣上曰予意則以爲不可不一用故今日必欲試之矣頤之曰關東道臣所進多錢重別貿蔘昨已看品內入而採納人賞典與價本會減等事已有昨年奉批敎擧行之例敢此仰達矣上曰其中一本六錢採納兩人令政院帖加安寶有旨今日成送別封蔘價依近年例從厚上下事亦爲分付可也出擧條頤之曰臣出疆之期不遠願得數日之暇於旬後往省先壠以伸至情焉上曰旣已筵稟不必呈辭直爲下去而令政院給由馬事分付卿雖筋力强健年旣老矣而今番藥院勤勞亦多須善爲往返也仍命退諸臣以次退出
정조 20년
丙辰十月初七日人定時上御便殿左副承旨入侍時左副承旨金祖淳假注書洪奭周記注官金良倜記事官吳泰曾以次進伏訖上曰痘醫安載述待令載述進伏上曰俄者用藥微汗穩眠此非其效乎載述曰果是其效也仍命退承史以次退出
정조 20년
行都承旨李鼎揆坐直行左承旨洪義榮坐直行右承旨李益運坐左副承旨金啓洛坐右副承旨魚用謙坐同副承旨吳鼎源坐注書柳遠鳴仕一員未差假注書洪奭周仕直事變假注書鄭淳民仕
정조 20년
李益運啓曰玉堂下番闕直已至經宿而修撰韓用鐸旣入闕中不爲入直直爲出去事甚未安推考警責仍卽牌招入直何如傳曰允
정조 20년
承旨前望單子入之洪義榮金啓洛落點
정조 20년
李益運以內閣言啓曰華城府公都會以今月十一日擇吉云試官原任提學蔡濟恭待明朝命招以爲出韻下送之地何如傳曰遣檢書官書題受來大臣趁公都會日下去試取以榜目修正狀聞事傳諭試官以府內文臣從便差定公都會退定於十二日事一體傳諭卽爲分付華城留守處
정조 20년
魚用謙啓曰義禁府都事來言姑放罪人具允德趙象存等還囚捧供事命下矣具允德當爲捧口招而判義禁洪良浩身病猝重次堂例不得擧行云何以爲之敢稟傳曰令次堂擧行
정조 20년
李益運以弘文館言啓曰本館下番他無推移之員不得已以上番姑降入直之意敢啓傳曰知道
정조 20년
洪義榮以吏曹言啓曰贈諡忠愍公金弘翼延諡今月十六日定行於忠淸道瑞山地云矣敢啓傳曰知道
정조 20년
李益運以吏曹言啓曰新除授孝陵參奉李春韡呈狀內矣身自來病狀已成癃廢回蘇無期瘝曠極悚卽乞遞改云矣其實病如此則有難强令察任改差何如傳曰允
정조 20년
李鼎揆以戶曹言啓曰華城城役時赴役工匠中未及施賞七名一一搜訪今已畢頒給之意敢啓傳曰知道
정조 20년
魚用謙以兵曹言啓曰五衛將金命遇李性淵俱以身病猝重時月之內無望供職呈狀乞遞實病旣如此則宿衛輪番之任不可久曠竝改差何如傳曰允
정조 20년
金啓洛以兵曹言啓曰去秋三朔能麽兒考講時都摠府經歷韓根馨趙都事孔述祖中樞府都事李景佐訓鍊院主簿徐益修李桂趙嵾武臣兼宣傳官尹孝達尹勉鎭洪範瑞張彦極南燦部將金應瑞權思穆守門將李昌潤氷庫別提王道恒造紙署別提尹心輝等一次不通都摠府都事柳可源訓鍊院僉正趙洵判官金成鉉崔宗嶸主簿金錫彬武臣兼宣傳官李厚聖部將姜箕煥守門將洪成源沈崔命柱軍器寺主簿吳贊暹等二次不通竝依定式從重推考何如傳曰允
정조 20년
金啓洛以兵曹言啓曰纔因黃海監司金思穆啓本本營別武士今丙辰條都試居首左將嘉善尹道憲請以加資而臣曹覆啓內依大典通編出身居首例邊將除授該帥臣推考事判付內依回啓施行爲旀優等出身之請以加資該閫或有可據之例而然是隱喩問于帥臣草記事命下矣依判下辭意關問于該帥臣金思穆處則回牒內以爲別武士皆以閑良塡差左右將不拘出身及加資者而左右將則前後無居首與沒技者今番都試別武士左將尹道憲之居首乃是初有之事節目只有居首者直赴殿試之次者邊將承傳之文而今此居首旣是出身不可以直請則居首之次之論賞宜有區別而騎士節目中有出身居首者加資之文故未知通編所載只爲參互節目有所馳啓云矣莫重請賞自有典式則參互節目大是不察不可以已勘問備有所容恕該帥臣金思穆從重推考何如傳曰允
정조 20년
金啓洛以備邊司言啓曰本司武郞廳柳豊逵部將前仕通計已滿十五朔依例六品遷轉事捧承傳施行何如傳曰允
정조 20년
金啓洛以備邊司言啓曰卽見京畿監司李冕膺災實狀啓則三等名色不爲擧論仍以爲今年畿農雖謂之挽近罕有之豐未爲不可旣無可名之災則地部劃下四百結亦似優綽而濱海沿江流來舊頉其數夥然竝計新舊災合爲一千八十七結五十負不足災六百八十七結五十負特許加劃事請令廟堂稟旨分付矣分等之初不擧論後錄之亦無陳請可見畿甸登稔甲於諸路而災結則乃有事目外六百八十結零之加請本道畓摠二萬五千餘結內各邑流來災頉之夥然例入於新災而民得免於白徵者自昔而然今此一千八十七結五十負分俵似不至於過濫依狀請施行何如傳曰允
정조 20년
魚用謙以義禁府啓曰姑放罪人具允德趙象存還囚捧供事命下矣具允德還囚捧口招而趙象存日前下去京畿水原地云姑放罪人擅自下鄕事未前有萬萬駭然發遣府羅將拿來添問目取招何如傳曰姑放雖與保放有異擅自下鄕淸城之所不爲駭然甚矣然不足深責以公罪直勘後草記可也
정조 20년
魚用謙以義禁府言啓曰備邊司啓辭內金浦前郡守具允德不有營門折定任自增價之罪令該府各別嚴繩以重律允下矣具允德方在姑放中待其還囚添問目取招之意敢啓傳曰知道
정조 20년
魚用謙以義禁府言啓曰頃因金浦前郡守具允德富平前府使趙象存囚單子傳敎內姑放待還宮後捧供事命下矣幸行旣命停止而具允德趙象存等方在姑放中今日坐起不得擧行之意敢啓傳曰爲先捧供後保放可也